text: Røver sprøjtede antirustvæske på 80-årig
  14 oktober 2010 kl. 13.38
  En 80-årig kvinde blev torsdag overfaldet, da hun overraskede en røver foran sit hjem.
  En 80-årig kvinde blev torsdag oversprøjtet med antirustvæske, da hun overraskede en høj, muskuløs røver foran sit hjem i Branderup ved Tønder.
  Det oplyser Syd- og Sønderjyllands Politi.
  Kvinden opdagede manden foran sin bopæl, og da hun råbte efter ham, trak han spraydåsen med rustfjerneren, og sprøjtede hende i ansigtet.
  Herefter forsvandt han fra stedet med ukendte værdier.
  Manden beskrives som 185-190 centimeter høj, iført mørkt tøj og muligvis talende østeuropæisk. Han stak af i en blå bil med tape for nummerpladen.
  